Il-Public Broadcasting Services se torganizza għall-ewwel darba l-Malta Eurovision Young Musicians, konkors għaż-żgħażagħ li jdoqqu strument tal-mużika klassiku, bir-rebbieħ jew rebbieħa ikunu intitolati jirrapreżentaw lil Malta f’Mejju li ġej fil-konkors għall-mużisti żgħażagħ Ewropej li ser isir f’Cologne fil-Ġermanja. F’dan il-konkors jistgħu jipparteċipaw żgħażagħ Maltin sa 19-il sena li s’issa m’għandhomx karriera mużikali professjonali. Ir-rebbieħ se jintgħażel minn esperti internazzjonali u mużiċisti li ġejjin mill-Conservatorio Giuseppe Verdi ta’ Milan. Iċ-chairman tal-PBS Dr Tonio Portughese qal li dawk li japplikaw jistgħu jdoqqu mużika ta’ ġeneru differenti bi kwalunkwe strument: ”it-test piece tkun bejn tliet minuti sa massimu ta’ ħames minuti. F’dan l-istadju l-applikanti lokali japplikaw li jkunu akkumpanjati ma’ pjanu jew jekk inhu possibli anke ma’ orkestra pero min jirbaħ ikollu l-opportunità li jeżegwixxi ukoll mal-orkestra filarmonika ta’ Vienna. Iċ-chairman tal-PBS, Dr Portughese qal li s-sehem ta’ Malta fil-konkors ewropew f’dan il-eurovision tal-mużisti żgħażagħ hija parti mill-missjoni kulturali tal-PBS. L-applikazzjonijiet jagħlqu fl-aħħar ta’ dan ix-xahar bil-finalisti jitħabbru bejn Frar u Marzu u wara issir is-serata finali f’Marzu. Id-dettalji u regolamenti tal-Eurovision Young Musicians jinsabu fuq il-website tvm.com.mt taħt is-sezzjoni Eurovision. Intant, Dr Portugese ħabbar li l-PBS se jkollu l-orkestra tiegħu: ”fil-preżent għaddejjin biex ikollna l-orkestra tal-PBS. Dalwaqt ser jagħlqu l-applikazzjoni tal- conductor . L-idea hi li l-PBS ikollha l-orkestra tagħha magħmula minn madwar 40 element b’formazzjoni tipika ta’ mużika leġġera kif naraw ħafna f’televiżjonijiet barranin bħal ma naraw fuq ir-RAI u l-Canale 5 u jkollna l-orkestra residenti tagħna biex inkunu nistgħu nipproduċu orkestra live.” Ħabbar ukoll li is-sena id-diehla, il-PBS qed jahseb biex ikompli jifrex il-partecipazzjoni tieghu f’oqsma ohrajn: ”l-EBU ħa tintroduċi konkors ieħor li aħna qed nuru interess fih li dak ikun fil-qasam tal-ballet.” Iċ-chairman tal-PBS żvela li s-serata finali tal-Junior Eurovision ser tkun il-15 ta’ Novembru meta Malta torganizza dan il-festival wara li ftit ġimgħat ilu Gaia Cauchi rebħet dan il-festival f’Kiev.